Agt dood, 12 beseer toe hulle seekoei opkapArgieffoto Agt mense is dood en 12 mense is beseer nadat ŉ bakkie Saterdagaand in hulle ingeploeg het op die Ou Constantiapad in Tzaneen, Limpopo terwyl hulle besig was om ŉ seekoei op te kap. Russel Meiring, woordvoerder van ER24, sê agt mense is op die toneel dood verklaar. Hy sê twaalf mense het matige tot kritieke beserings opgedoen. Meiring sê die beseerdes is op die toneel behandel voor hulle na nabygeleë hospitale geneem is vir dringende mediese sorg. Hy sê volgens ooggetuies was die groep mense besig om ŉ seekoei op te kap toe die bakkie in hulle ingeploeg het. Die seekoei is glo vroeër deur ŉ vragmotor doodgery. Meiring sê die vragmotor was nie meer op die toneel met paramedici se aankoms nie. Meiring sê volgens plaaslike paramedici is dit nie ongewoon dat diere deur groot voertuie op die pad doodgery word nie.